
Путин Владимир: Къалэнышхуэхэм дазэрыпэлъэщынур Олимпиадэр зэредгъэкIуэкIынум къегъэлъагъуэ
«Олимпиадэ хужьыр едгъэкIуэкIыну Iэмал къызэрыдитамкIэ Дунейпсо Олимп Комитетым фIыщIэ худощI, — жиIащ Урысей Федерацэм и Президент Путин Владимир Сочэ фокIадэм и 4-м къыщызэIуаха МОК-м и 126-нэ сессием къыщыпсалъэу. — Апхуэдэ хуитыныгъэ къыщыдата зэманым ирихьэлIэу проценти 10-кIэ, я нэхъыбэ дыдэу къапщтэми — процент 15-кIэ фIэкIа а Iуэхум хуэмыхьэзыра къалэм Джэгухэр щрагъэкIуэкIыну утегушхуэныр дзыхьщIыгъуэджэу зэрыщытар къыдгуроIуэ. АрщхьэкIэ МОК-р къызэрыдгъэгугъахэр и фIэщ ищIащ икIи нэрылъагъу хъуащ гугъуехьхэм дэ дызэрызэкъуагъэувэр, Урысейм сыт хуэдэ къалэн инхэри игъэзэщIэну зэрыхьэзырыр».
Абы и щыхьэту къэралым и Iэтащхьэм къигъэлъэгъуащ илъэсипщI бжыгъэхэр зытекIуадэ ухуэныгъэхэр зэман кIэщIым къриубыдэу фIагъ лъагэ иIэу Сочэ зэрыщызэфIагъэкIар икIи сыткIи хуэхьэзыру ЩIымахуэ Олимп Джэгухэр къызэрызэIуахыр.
Дунейм и къурш нэхъ лъагэ дыдэ Эверест дэкIауэ щыта ди лъахэгъухэу Мэз Каринэрэ Ольмезов Абдул-Хьэлимрэ зи пашэ гупым Олимп мафIэр Iуащхьэмахуэ и щыгум дахащ мазаем и 1-м.
Къеблагъэ, ХХII
XXII ЩIымахуэ Олимп Джэгухэр къызэрызэIуахым щыхьэт техъуэ мафIэр ныщхьэбэ сыхьэт 20-рэ дакъикъэ 14-м «Фыщт» стадионым щыпагъэнэнущ. Абы иращIэкIыну гуфIэгъуэ зэхыхьэм ирагъэблэгъащ хамэ къэрал лIыщхьэхэр, спортсмен, артист цIэрыIуэхэр, Дунейпсо Олимп Комитетым и унафэщIхэр. Гуапэщ абыхэм зэрахэтынур ди лъэпкъэгъухэр куэду щыпсэу Адыгейм, Къэбэрдей-Балъкъэрым, Къэрэшей-Шэрджэсым, Краснодар крайм къищынэмыщIауэ, Тыркум, Сирием, Иорданым, США-м, нэгъуэщI щIыпIэхэми къикIа ди къуэшхэр.
Жэпуэгъуэм и 7-м Мэзкуу и Ут плъыжьым щрахьэжьа олимп мафIэм и эстафетэр мазищкIэ екIуэкIащ икIи километр мин 65-м щIигъу гъуэгуанэ кIыхь къызэринэкIащ. Урысей Федерацэм и субъект 83-м хыхьэ къали 136-м олимп мафIэр цIыху мин 14-м щIигъум къыщрахьэкIащ. ЩыIащ ар хьэршми, Ищхъэрэ полюсми, Байкал гуэлым и лъабжьэми, Iуащхьэмахуэ и щыгуми… Апхуэдэ нэхъапэм зэи къэхъуакъым. Иджы олимп мафIэр «Фыщт» стадионым кърахьэлIащ. Иужьу ар зэIэпызыхахэм яхэтащ ООН-м и Генеральнэ секретарь Пан Ги Мун, Дунейпсо Олимп Комитетым и унафэщI Бах Томас, тIэунейрэ олимпиадэхэм щытекIуа Исинбаевэ Еленэ, кхъухьлъатэзехуэ-космонавт Крикалёв Сергей сымэ, нэгъуэщI цIыху цIэрыIуэхэр.
Олимп лIэужьыгъуиблым къызэщIаубыдэ щIымахуэ спорт дисциплинэ 15-кIэ Сочэ щызэпеуэнущ дунейм и спортсмен нэхъыфI дыдэхэр. Абыхэм я къэрал ныпхэр яIыгъыу зэхьэзэхуэр къыщызэIуахкIэ утыку къихьэнущ. ЦIыху 200-м щIигъу зыхэт Урысей Федерацэм и делегацэм и пашэу щытыну пщIэ хуащIащ Олимп Джэгухэм тIэунейрэ медалхэр къыщызыхьа, бобслеимкIэ дунейпсо чемпион Зубков Александр.
XXII ЩIымахуэ Олимпиадэм спортсменхэр медаль 768-м щыщIэбэнынущ. Ахэр комплект 98-уэ зэхэгъэуващ икIи иужьу Ванкувер щыIам 12-кIэ щIегъур.
Аращи, гъуэгу махуэ жыдоIэ зэи къэмыхъуауэ адыгэщIым щекIуэкIыну Олимп Джэгухэм. Ди лъэпкъыр зэкъуэзыгъэувэжын, мамырыгъэрэ дэрэжэгъуэрэ къытхуэзыхьын Iуэхугъуэ ар Тхьэм ищI!
ЩIэныгъэ
КъалэныщIэхэр яубзыху
Егъэджэныгъэм и фIагъыр къыщапщытэ республикэ центрым мазаем и 5-м щекIуэкIащ КъБР-м Егъэджэныгъэмрэ щIэныгъэмкIэ и министерствэм и коллегием и зэIущIэ. Абы къыщапщытэжащ илъэс блэкIам IэнатIэм хузэфIэкIа Iуэхугъуэхэр, апхуэдэуи щаубзыхуащ 2014 гъэм къапэщылъ къалэныщIэхэр.
Коллегием хэтхэм нэмыщI, зэхуэсым кърагъэблэгъащ КъБР-м и Iэтащхьэм и къалэнхэр пIалъэкIэ зыгъэзащIэ КIуэкIуэ Юрий, УФ-м и Президентым и полномочнэ лIыкIуэу Кавказ Ищхъэрэ федеральнэ щIыналъэм щыIэм и Аппаратым Къэбэрдей-БалъкъэрымкIэ и федеральнэ инспектор нэхъыщхьэ Вербицкий Алексей, КъБР-м и Парламентым и УнафэщI Чеченов Ануар, КъБР-м и Правительствэм и УнафэщIым и къуэдзэм и къалэнхэр зыгъэзащIэ Марьяш Иринэ, КъБР-м и Парламентым ЩIэныгъэмрэ егъэджэныгъэмкIэ и комитетым и унафэщI Дадэ МуIэед, нэгъуэщIхэри.
ЗэIущIэм доклад купщIафIэ щищIащ КъБР-м Егъэджэныгъэмрэ щIэныгъэмкIэ и министрым и къалэнхэр зыгъэзащIэ Емуз Нинэ. Абы жиIахэм къыщIагъуу, ар къызэпкърахыу зэIущIэм къыщыпсэлъащ Бахъсэн районым и администрацэм и Iэтащхьэ Сыжажэ Хьэсэн, Къэбэрдей-Балъкъэр агропромышленнэ колледжым и унафэщI Сэхъурокъуэ Анатолэ, Прохладнэ куейм егъэджэныгъэмкIэ и IэнатIэм и гуащэ Лутовэ Татьянэ, Тырныауз къалэм дэт курыт школ №3-м и директор Хутуевэ Любовь, КъБР-м и ЩIалэгъуалэ палатэм и унафэщI Джаппуев Мусэ.
КъБР-м Егъэджэныгъэмрэ щIэныгъэмкIэ и министерствэм илъэс блэкIам зэфIигъэкIа Iуэхугъуэ нэхъыщхьэхэм коллегием хэтхэр арэзы техъуащ. Абыхэм яубзыхуащ 2014 гъэм IэнатIэм къыпэщылъ къалэнхэр икIи ахэр къыщыгъэлъэгъуа дэфтэрыр къащтащ.
ЖЫЛАСЭ Маритэ.
Гъуэгу тоувэ
КъБР-м щыщ цIыху 30-м щIигъу Сочэ щекIуэкIыну Олимпиадэм еплъыну нобэ гъуэгу теуващ.
— Псори зэхэту цIыху 60 Къэбэрдей-Балъкъэрым икIынурэ Сочэ щыIэну зэхьэзэхуэхэм еплъыну гупитIу кIуэнущ. Ахэр IэнатIэ зэмылIэужьыгъуэхэм къыщыхэжаныкIахэращ икIи абы текIуэдэну мылъкур зэрыщыту республикэм и пщэ ирелъхьэж, — жиIащ Къэбэрдей-Балъкъэрым спортымрэ туризмэмкIэ и министрым и къалэнхэр зыгъэзащIэм и къуэдзэ Двуреченский Анатолэ. — Япэ гупыр мазаем и 7-м йожьэ. Ди жагъуэ зэрыхъунщи, Олимп Джэгухэр къыщызэIуахым ахэр ирихьэлIэжынукъым. АрщхьэкIэ абыхэм Iэмал ягъуэтынущ бгы лыжэхэмкIэ, бобслеймкIэ, трамплиным къелъэнымкIэ, лъэрыжэкIэ къызэдэжэнымкIэ, нэгъуэщI спорт лIэужьыгъуэхэмкIи зэхьэзэхуэхэр я нэкIэ зэрагъэлъэгъуэну.
ЕтIуанэ гупыр мазаем и 9-м ежьэнущ.
ГъукIакъуэ Идар.
Ди псалъэгъухэр
Бах Томас: Дэрэжэгъуэ инхэм фапэплъэ
Дунейпсо Олимп Комитетым (МОК) и президент Бах Томас и къулыкъум нэгъабэ и фокIадэ мазэм теувауэ аращ. Къыдалъхуа нэмыцэбзэм къищынэмыщIауэ, ар тыншу иропсалъэ франджыбзэм, инджылызыбзэм, испаныбзэм. Монреаль щекIуэкIа Олимпиадэм рапирэмкIэ зэхьэзэхуэм щытекIуащ, дунейпсо чемпионщ. Сочэ ухуэныгъэхэр зэрыщекIуэкIым, зэхьэзэхуэхэм зырыхуэхьэзырым еплъыну мызэ-мытIэу ар къэкIуащ. Ахэр къазэрыщыхъуам нобэ топсэлъыхь Бах Томас.
— 2007 гъэм Гватемалэм щызэхэта Дунейпсо Олимп Комитетым и зэхуэсым ЩIымахуэ Олимпиадэр Сочэ зэрыщрагъэкIуэкIынум теухуауэ унафэ къызэрыщащтар зыфIэмытэмэма куэд щыIащ. Илъэсым къриубыдэу махуэ 300-м щIигъум дыгъэ къыщепс щIыпIэм щIымахуэ зэпеуэ инхэр щебгъэкIуэкI мыхъуну къэзылъытэр нэхъыбэжт. Уэ дауэ къыпщыхъурэ, хуэхьэзыр Сочэ Олимпиадэ хужьым?
— Къызэрыхэвгъэщащи, Сочэ ЩIымахуэ Олимп Джэгухэр къызэрылъысар зыфIэмыкъабылахэр мащIэкъым. АрщхьэкIэ фи къэралым и унафэщIхэмрэ хьэрычэтыщIэхэмрэ шэсыпIэ иуват Урысейм дунейпсо мардэм къитIасэ спорт центр бэлыхь щаухуэну. Мис иджы, илъэсибл дэкIауэ, долъагъу а псалъэхэм зэремыпцIыжар.
— Олимп мафIэм и эстафетэр цIыху минхэм зэIэпахыурэ Урысей Федерацэм и щIыпIэ псоми къыщрахьэкIащ. Абы и мыхьэнэм утедгъэпсэлъыхьынут.
— Олимп лъапIэныгъэхэр цIыхубэм я деж нэхьэсынымкIэ апхуэдэ эстафетэхэм мыхьэнэшхуэ яIэщ. Сэри зэгуэрым сахэтащ ар къезыхьэкIахэм. Хьэршым, Ищхъэрэ полюсым, Европэм и Iуащхьэ нэхъ лъагэ дыдэм, Урысей Федерацэм и щIыпIэ куэдым Олимп мафIэр зэрыщызэIэпахам цIыхухэм я гукъыдэжыр къиIэтащ, дуней псор абы кIэлъыплъащ. Апхуэдэ щIыкIэкIэ, олимп зэщIэхъееныгъэр щIэгъэхуэбжьа хъуащ.
— Пасэрей алыджхэм Олимпиадэ щрагъэкIуэкIкIэ зауэ псори зэтеувыIэу щытащ. Нэгъабэ и щэкIуэгъуэм ООН-м къищта резолюцэми къыхуреджэ Сочэ щыIэну зэхьэзэхуэхэр иухыхукIэ зэпэщIэувэныгъэхэр лъэныкъуэ ирагъэзыну. Ар политикэ жэрдэмщ. Абы щыгъуэми спортымрэ политикэмрэ зэпэщIэхауэ щытыпхъэщ.
Дунейпсо Олимп Комитетым и президенту щыта Рогге Жан щIэиныфI къыхуигъэнащ Бах Томас. — Пэжщ, спортымрэ политикэмрэ зэпэIэщIэн хуейщ. Спортыр политикэм хэIэбэ хъумэ, ар кIуэдынущ. Абы щыгъуэми спортыр политикэншэ дыдэу щытыфынукъым. Дэ къыдгурыIуэн хуейщ ди унафэхэм политикэ лъэужь зэрагъуэтынур. Къапщтэмэ, зы къалэ е къэрал гуэрым Олимпиадэр щригъэкIуэкIыну щыхуэдгъэфащэкIэ, дэ къыдгуроIуэ дуней псор абы зэрыкIэлъыплъынур, цIэрыIуэ зэрытщIынур. Аращи, Олимп Джэгухэр зэгурыIуэныгъэмрэ мамырыгъэмрэ я щапхъэу гъэувыпхъэщ. Зэпеуэхэм цIыхухэмрэ лъэпкъхэмрэ зэпэщIигъэувэу аракъым, атIэ ахэр зэкъуегъэувэ.
— Дунейм спорт лIэужьыгъуэ куэд дыдэ тетщ икIи дэтхэнэми и федерацэр хущIокъу езым ейр Олимп Джэгухэм хигъэхьэну. АрщхьэкIэ апхуэдэ къэхъуфынукъым икIи зыгуэрхэр, дауи, лъэныкъуэкIэ къыщонэ. Дауэ фыкъикIыфрэ а щытыкIэ гугъум?
— Дэтхэнэ спорт лIэужьыгъуэри Олимпиадэм хагъэхьэну зэрыхущIэкъум къегъэлъагъуэ олимп зэхьэзэхуэхэм мыхьэнэшхуэ зэраIэм. Хэт и лъэIуми гупсэхуу икIи зэпэшэчауэ дыхоплъэ. Фи фIэщ зэрыхъун, мытынш спорт лIэужьыгъуэ гуэр олимп программэм хэбгъэкIыу нэгъуэщI хэбгъэхьэну. Дэ абы куэдрэ дытопсэлъыхь, дрызодауэ икIи IэIэткIэ унафэр къыдощтэ.
— НыбжьыщIэхэм я Олимп Джэгухэри къызэвгъэпэщу щIэвдзащ — гъэмахуэр Сингапурым, щIымахуэр Инсбрук щекIуэкIащ. Ар сыт къызыхэкIар?
Урысей Федерацэм и Iэтащхьэ Путин Владимир олимп ухуэныгъэхэр Бах Томас ирегъэлъагъу. — НыбжьыщIэхэм я япэ Олимп Джэгухэм ехъулIэныгъэ яIащ, иджы абы зедгъэужьыну ди къалэну аращ. А зэхьэзэхуэхэм къытщIэхъуэ щIэблэр олимп зэщIэхъееныгъэм куэду хешэ, абы и IэфIагъыр зыхрагъащIэ. КъыкIэлъыкIуэ джэгухэр щекIуэкIынури дубзыхуакIэщ. Ахэр Нанкин къалэм гъэмахуэм щыIэнущ. Абы хэдгъэхьэну ди мурадщ иджыри къэс олимпиадэхэм хэмыта альпинизмэр е скейтбордин-гыр.
— Нэгъабэ и фокIадэ мазэм Дунейпсо Олимп Комитетым и президенту ухахащ. Сыт худэ Iуэхугъуэхэм гулъытэ щхьэхуэ нэхъ хуэпщIыну? ХэхыгъуищкIэ зэкIэлъхьэужьу зи вице-президенту ущыта иджы узиунафэщI МОК-м и къалэн нэхъыщхьэр сыту къэплъытэрэ?
— СызэригугъэмкIэ, дэ Iэмал имыIэу гу лъыттэн хуейуэ Iуэхугъуищ щыIэщ. Япэрауэ, Олимп Джэгухэм лъабжьэ быдэ яIэнымкIэ унэтIыныгъэ нэхъыщхьэхэр убзыхупхъэщ. Абы хохьэ ар езыгъэкIуэкIыну хуейхэм я лъэIухэр къеIыхынымрэ трагъэкIуэдэнур къэпщытэнымрэ щыщIэдзауэ зэхьэзэхуэхэр егъэкIуэкIыным нэсыху. Сочэ щыIэну ЩIымахуэ Олимпиадэр щыдгъэхьэзырым а лъэныкъуэмкIэ дерс куэд къыхэтхащ. Олимп ухуэныгъэхэр иужькIэ къызэрагъэсэбэпынуми быдэу егупсысыпхъэщ. Си фIэщ мэхъу мы зэхьэзэхуэхэм я фIыгъэкIэ Сочэ къалэми Краснодар крайми иужькIэ Iэмал гъуэзэджэхэр зэрагъуэтынур.
ЕтIуанэрауэ, пэжыгъэм хущIэкъупхъэщ. Спорт зэпеуэхэр хьэрэмыгъэ хэмылъу, къемызэгъ Iэмалхэу цIыхум и къарумрэ зэфIэкIымрэ хэзыгъахъуэхэр къыхэмыхьэу егъэкIуэкIын хуейщ. КъищынэмыщIауэ, дэ дыхущIэкъунущ зыми и унафэ къытхимылъхьэну. ИтIанэщ зэхьэзэхуэ «къабзэхэр» къыщызэдгъэпэщыфынур.
Ещанэрауэ, щIалэгъуалэм гулъытэ хэха хуэтщIын хуейщ. Ахэр нэхъыбэу олимп зэщIэхъееныгъэм къыхэтшэну ди къалэнщ. АбыкIэ ныбжьыщIэ Олимп Джэгухэм мыхьэнэшхуэ ядот.
— Олимпиадэм и пэ къихуэу Урысей Федерацэм щыпсэухэм сыт хуэдэ псалъэхэмкIэ захуэбгъэзэнт?
— А псалъэхэр дуней псоми яхуэгъэзауэ щытыфынущ. Дэрэжэгъуэ инхэм фапэплъэ, фIыуэ флъагъу спортсменхэм фадэщI, зэхьэзэхуэм хэт псоми гуапэу фахущыт!
Олимпийские ожидания
Коренной народ Сочи готовится к встрече спортсменов и остей ХХII Зимних Игр
Заседание «Адыгэ Хасэ» шапсугов ведет Маджид Чачух (в центре).
Семь лет назад весь мир громко услышал первое адыгское слово — Сочи. Теперь спортсменам, болельщикам и туристам, в том числе российским, которые приедут в столицу зимних Олимпийских игр 2014 года, предстоит пополнить свой лексикон еще, как минимум, полусотней черкесских слов, а также познакомиться — для большинства — впервые — с древней историей и самобытной культурой коренного народа, принимающего Олимпиаду.
Айса Ачмизов принимает высокого гостя - губернатора Краснодарского края Александра Ткачёва.
— ВСЕ, КТО приезжает на Черноморское побережье Кавказа, в Сочи, сами того не подозревая, начинают говорить на адыгском языке, — подчеркивает директор фирмы «Джегош», хозяин частного этнографического музея, расположенного в ауле Большой Кичмай, Айса Ачмизов. — Анапа, Мысхако, Шепси, Туапсе, Джубга, Небуг, Агой, Дедеркой, Сочи, Вардане, Лоо, Дагомыс, Псахе, Бытха, Хоста, Кудепста, Мацеста, Ахун, Аибга, Агура, Ачипсе, Адлер, Фишт — исконных названий, связанных с разными вехами исторического прошлого адыгов, на географической карте и в повседневном обиходе немало. Сегодня они уже звучат на сотне языках мира, а в дни Олимпиады их будут произносить буквально на всех континентах.
В прошлом году Айса отметил знаковый юбилей — 65-летие. Из них четверть века связаны с этнотуризмом. Именно Ачмизов в конце 80 — начале 90-х годов прошлого века первым в Сочи показал массовому туристу «дорогу» в местные шапсугские аулы. Создал семейную туристическую фирму «Джегош», в которой ему активно помогают супруга, сын, дочери, невестка и зять.
В то, что такие поездки в горы к адыгам — познакомиться с природными достопримечательностями и повседневной жизнью коренного народа, отведать блюда национальной кухни, попробовать адыгский сыр и кавказский мед, увидеть зажигательные черкесские танцы и самим научиться исполнять «Исламей» — вскоре станет своего рода «фишкой» в масштабах всего Сочи, поначалу верили немногие. Ачмизов, действуя упорно, вопреки всему, сумел доказать скептикам, в том числе и своим односельчанам, что будущее именно за этнотуризмом. Сегодня это направление экскурсионного бизнеса стало не только популярным, но и приносит реальную прибыль. За последние десять лет адыгские аулы — Большой Кичмай, Тхагапш, Хаджико, Калеж и Наджиго, где активно создается сопутствующая инфраструктура — кафе, сыроварни, музейные комплексы, концертные шоу-площадки, мини-гостиницы — по уровню благоустройства и социально-экономическому развитию выглядят вполне достойно, заметно поднялся и уровень жизни местного населения, вовлеченного в данную отрасль.
— Олимпиада — уникальный шанс рассказать всему миру о черкесах, нашей богатейшей истории и яркой культуре, о своей исторической родине, — убежден председатель «Адыгэ Хасэ» причерноморских адыгов-шапсугов Маджид Чачух. — И этой уникальной возможностью — достойно представить свой народ в дни Зимних Игр, которые пройдут на земле наших предков, мы должны воспользоваться в полной мере. Да, Сочи — не только наша гордость и наша любовь, но и наша память. С Красной Поляной, на месте которой некогда был расположен черкесский аул Къуэбыдэ, связаны трагические события в нашей истории, в результате которых коренной народ оказался рассеянным по всему миру. Вместе с тем, помня о прошлом, мы должны смотреть в будущее, стремиться к миру, добрососедству, созиданию и сохранению своей этнической самобытности. Лучше нас о нас самих гостям Олимпиады никто не расскажет…
Вопросы участия адыгов в культурной программе предстоящих Зимних Игр стали главной темой недавнего заседания общественного парламента шапсугов. Говорили об исторической значимости момента, обсуждали конкретные проекты. Еще один важнейший пункт — меры по обеспечению безопасности, как в олимпийской зоне, так и в горной местности, где расположены большинство адыгских селений. На этот счет принято специальное Обращение к общественности и жителям аулов Лазаревского и Туапсинского районов.
— Мы должны с достоинством показать всему миру истинный пример знаменитого адыгского гостеприимства, обеспечить массовое участие местных жителей в мероприятиях Олимпиады, — подчеркнул Маджид Чачух. — Важно провести серьезную разъяснительную работу с населением. В связи с угрозой терактов в период Зимних Игр в Сочи, мы должны всесторонне оказать содействие властям, правоохранительным органам и оргкомитету Олимпиады в вопросах обеспечения безопасности, недопущению всякого рода экстремистских проявлений. Мы, адыги, коренные жители Сочи, как никто заинтересованы в этом.
— На нас будет смотреть без преувеличения весь мир, — убежден заместитель председателя «Адыгэ Хасэ», депутат Государственной Думы РФ Юрий Напсо. — В дни Олимпиады много гостей и журналистов, особенно иностранных, будет не только на спортивных соревнованиях, но и в наших аулах. Нужно поддерживать образцовую чистоту и порядок в селениях, на улицах, в общественных местах. Мы должны встретить каждого гостя с максимальным радушием — все должно быть красиво и достойно. По каждому из нас будут судить обо всем народе.
В настоящий момент активисты «Адыгэ Хасэ» оказывают помощь организаторам в обустройстве «Дома Адыга», который будет работать в Олимпийском парке в течение всего периода Зимних Игр. «В Доме Адыга пройдут многочисленные яркие выступления адыгских творческих коллективов, а также показы моделей этнической одежды, выполненные мастерами региона, — говорится в пресс-релизе Оргкомитета «Сочи-2014». — В помещении «Кунацкая» пройдут встречи старейшин адыгской общины Кубани с гостями Дома».
Широким ожидается и участие в культурной программе адыгских фольклорных и хореографических коллективов. Так, перед гостями Олимпиады и местными жителями, наряду с прославленными государственными ансамблями «Нальмэс» и «Исламей», представляющими Адыгею, «Кабардинка» — из Кабардино-Балкарии, «Эльбрус» из Карачаево-Черкесии, выступят знаменитые певцы Сати Казанова и Альберт Тлячев, ансамбль «Нарт» Адыгейского государственного университета, ВИА «Оштен», юные вокалисты майкопской школы искусств №1, ансамбль «Кавказ» (г. Нальчик), а также художественные коллективы Краснодарского края — «Шапсугия» (Сочи), «Зори Шапсугии» (Туапсинский район), «Ошхамаф» (Краснодар) и «Зори Урупа» (Успенский район). Свои работы здесь представят известный шапсугский художник Айса Хапишт, модельеры из Адыгеи Юрий Сташ и Сусанна Макерова, мастера декоративно-прикладного искусства. Большую выставку адыгских древностей покажет Национальный музей Адыгеи. Масштабные выставочные экспозиции, рассказывающие о национальном колорите, современной жизни и достижениях республик, наряду с другими регионами готовят Адыгея, КБР и КЧР.
… РАССКАЗЫВАЯ о культуре своего народа, Айса Ачмизов, зажигает гулко потрескивающий огонь в очаге, угощает гостей горячим ароматным чаем и вкусным горным медом, делая твердый акцент на главном: Сочи — город многонациональный, объединяющий представителей более ста этносов. Процесс взаимопроникновения и обогащения культур здесь выражен особенно ярко — об этом говорят и экспонаты в его музее: национальная одежда адыгов — черкеска, которую много лет назад переняли терские и кубанские казаки, соседствует с вятской гармонью, ставшей «прабабушкой» адыгской гармошки, и доулом — барабаном, который широко распространен на всем Кавказе. Подобных примеров, делающих людей ближе и понятнее друг другу, хозяин дома может называть десятками. Именно поэтому здесь интересно и комфортно всем без исключения, независимо от возраста и национальности. В книге отзывов — сотни записей. Среди них — слова благодарности за радушие от глав российских регионов, известных политиков, писателей, спортсменов, деятелей науки и культуры, космонавтов, журналистов, рядовых посетителей. Много отзывов от зарубежных туристов. Есть тут и совершенно удивительные признания. «Был я раньше просто дик, — написал как-то под впечатлением от гостеприимства семьи Ачмизовых знаменитый сочинский поэт, член Союза писателей России, лауреат литературной премии им. А. Невского Валерий Клебанов. — Но сегодня, вас услышав, понял я, что я — адыг!..».
Анзор НИБО,
главный редактор газеты «Шапсугия»
Тхыдэ жыжьэ
Илъэс минищ и пэкIэ къэунэхуа телъыджэ
Мазаем и 7-м Сочэ щыщIидзэнущ ХХII ЩIымахуэ Олимп Джэгухэм. Апхуэдэ зэхьэзэхуэ ин япэу ди къэралым щекIуэкIыу аращ. Нэхъапэм, 1980 гъэм, Мэзкуу щызэхэтащ Гъэмахуэ Олимп Джэгухэр. Ижь-ижьыж лъандэрэ къэгъуэгурыкIуэ мы зэхьэзэхуэм илъэс минищым нэблагъэ тхыдэ къулей иIэщ. Нобэ фыщыдгъэгъуэзэнщ япэ Олимпиадэхэр къызэрежьамрэ ахэр зэрекIуэкIамрэ.
Хъыбарыжьхэм къызэраIуатэжымкIэ
Алыдж пщащэм Олимп Iуащхьэм олимп мафIэ щыпегъанэ. Шэч къызэтрамыхьэжымкIэ, Олимп Джэгухэр дызэрыт эрэм и пэ IХ лIэщIыгъуэм зэхаублащ. Ар къезыгъэжьа алыджхэм абы ехьэлIа хъыбарыжь удэзыхьэх куэд зэхалъхьащ. Апхуэдэщ, къапщтэмэ, пасэрей урым усакIуэ Овидийрэ алыдж усакIуэ Пиндаррэ зытетхыхьа Пелопс, пащтыхь Авгие и Iуэхэр зыгъэкъэбза Геракл сымэ ятеухуахэр, нэгъуэщIхэри. НэгъуэщI хъыбарыжь Iэджи щыIэщ Олипиадэхэм я къежьэкIэм теухуауэ. Абыхэм я нэхъыбэм тхыдэм и лъабжьэ лъэпкъи иIэкъым. АрщхьэкIэ щIэныгъэлIхэм я къэхутэныгъэхэр зэакъылэгъуу щыхьэт зытехъуэр зыщ — Олимп Джэгухэр дызэрыт эрэм и пэ IХ лIэщIыгъуэм зэхаублащ. А лъэхъэнэм зауэ хьэлъэ кIыхьхэм алыдж къэралыгъуэхэр зэхагъэщэщэжырт. Ахэр къезыгъэлын Iэмал гуэр къыхуэгупсын хуейт. Алыдж къэралыгъуэ цIыкIухэм ящыщ зы — Элидэм, Олимп Iуащхьэр зыхиубыдэм, и пащтыхь Ифит гузавэри, Iэзэ игъэплъэну Дельфэ щIыпIэм кIуащ. Ар хуейт зи зэфIэкIыр мащIэ щIыналъэ цIыкIум и цIыхухэр зауэм щихъумэну. Дельфэм щыпсэу Iэзэм абы чэнджэщ къритащ: «Тхьэхэр арэзы зытехъуэн Джэгухэр къызэгъэпэщ».
Къызэрысыжу Ифит и гъунэгъу къэралыгъуэ лъэщ Спартэм и пащтыхь Ликург и деж кIуащ. Элидэм и Iэтащхьэр дипломат бэлыхьу щытагъэнущ. Абы хузэфIэкIащ Спартэр и щIыбагъ къыдигъэувэу езым и хэкур зыми и унафэ щIэмыту икIи ныкъуэкъуэгъу зимыIэу игъэIуну. УвыIэгъуэ имыIэу зэзэуэж алыдж къэралыгъуэ цIыкIухэр абы арэзы техъуащ икIи зэи темыуэну зэгурыIуащ. Iуэхур щIигъэбыдэн, мамырыгъэм и телъхьэу зэрыщытыр псоми наIуэ ящищIын папщIэ Ифит тхьэлъэIу ищIри атлетикэ Джэгухэр къызэригъэпэщащ, илъэсиплI къэс зэ Олимпым щекIуэкIыу. Аращ Олимп Джэгухэр къызытехъукIыжари. Ар къыщыхъуар ди эрэм и пэкIэ 884 гъэрщ. Абы лъандэрэ илъэс 2898-рэ дэкIащ.
ИлъэсиплI къэс зэ
зауэхэр зэтеувыIэрт
Дызэрыт эрэм и пэкIэ илъэс 776-кIэ узэIэбэкIыжмэ, мы щIыпIэм, Алыджым (Грецием), Олимп Джэгухэр щекIуэкIащ. Апхуэдэу Алыджым хабзэ дахэ щызэфIэуващ. ИлъэсиплI къэс сыт хуэдэ зауэ гуащIэри ягъэувыIэрт, Iэщэр зэрагъэтIылъэкIырти Олимпым щызэхуэсырт. Абы тхьэхэр щагъэлъапIэрт, цIыхухэм ящыщу нэхъ лъэщхэр щызэхагъэкIырт. Олимп Джэгухэр лъэпкъпсо Iуэху хъуащ. Абы пIалъэкIэ нэхъ мыхъуми зэкъуигъэувэжырт хыхьэ къэралыгъуэхэр мыувыIэжу щызэзауэ Алыджыр.
Зэман дэкIри, алыджхэм псоми я зэхуэдэ Олимп махуэгъэпс ягъэуващ. Джэгухэр Iэмал имыIэу илъэсиплI къэс ирагъэкIуэкIыну траухуащ, «гъавэр щыIуахыжамрэ жызумыр къыщрахьэлIэжынумрэ я зэхуакум хуэзэу».
Дин Iуэхугъуэ, спорт зэхьэзэхуэ зыбжанэ къызэщIэзыубыдэ Олимп махуэшхуэхэр япэ щIыкIэ зы махуэм ирагъэкIуэкIыу къаублащ. ИтIанэ махуитхукIэ зрагъэубгъуащ. Иужьым махуэшхуэхэм я кIыхьагъым мазэм нагъэсащ. Зы махуэкIэ фIэкIа щрамыгъэкIуэкIым ар трагъахуэрт гъэмахуэм дыгъэм зыщигъэза «мазэ лъапIэм» и епщыкIуиянэ махуэм. Абы илъэсиплI къэскIэ къытрагъэзэжырт. А лъэхъэнэм «ОлимпиадэкIэ» еджэрт икIи алыджхэм я олимп илъэс хъурт. Уеблэмэ, я бжэкIэри абы хуэкIуат. БлэкIа гуэрым и гугъу ящIынумэ, къапщтэмэ, «етхуанэ Олимпиадэм мазэ иIэжу», «ОлимпиадитI и пэкIэ» е «ебланэ Олимпиадэмрэ еянэмрэ я зэхуакум» жаIэрт.
Олимп Джэгухэм ехьэлIауэ тхыдэм япэу узыщрихьэлIэр Элидэм и пащтыхь Ифитрэ Спартэм и хабзэгъэув Ликургрэ я цIэхэр тетхауэ Олимпием щыIэ Гереон щIыпIэм щахъумэ дискращ.
Пасэрей зэхьэзэхуэхэм хэтыну хуитыр алыджылъ къабзэ зыщIэтхэрат. Я адэкIэ е анэкIэ нэгъуэщIылъ зыщIэлъэда алыджхэр абы хагъэхьэртэкъым. Адрей лъэпкъхэм ящыщу зыхагъэхьэр урымхэм я закъуэт. Ахэр дунейм и тепщэу къалъытэрт, диным и хабзэхэр зэрыхуейм хуэдэу яхъуэжыну хуиту.
Зэхьэзэхуэм хэтыну е кIэлъыплъыну цIыхухъу минхэр къекIуалIэрт. Ахэр щIыпIэ, къэралыгъуэ зэмылIэужьыгъуэ куэдым къикIырт. Ар къагъэсэбыпырти, сату зэдащIэрт, зэгурыIуэныгъэхэр зэращIылIэрт, усакIуэхэмрэ сурэтыщIхэмрэ я зэфIэкIхэр хэIущIыIу ящIырт. Алыджым и къэралыгъуэ щхьэхуэхэм я лIыкIуэхэр Олимпиадэм пщIэшхуэ хуащIу ягъакIуэрт, тыгъэ лъапIэхэр яIыгъыу. АбыкIи ахэр зэхьэзэхуэрт.
Зэпеуэхэр зэрекIуэкIыр зэтраублэрт икIи текIуахэм саугъэтхэр иратырт судья щхьэхуэхэм. А щIыпIэм щыщ цIыхухэм ахэр пхъэидзэкIэ къыхахырт икIи махуэшхуэр егъэкIуэкIыныр къанэ щымыIэу я пщэ илът. Япэ щIыкIэ ахэр цIыхуитI, итIанэ 9-10 хъууэ щытащ. 103-нэ Олимпиадэм щыщIэдзауэ (ди эрэм и пэкIэ 368 гъэм) судьяхэм я бжыгъэр 12-м нагъэсащ. Ахэр адрейхэм къащхьэщыкIыу хуэпат, псоми къацIыхун хуэдэу икIи тIысыпIэ хэха яIэт. Судьяхэм я унафэм щIэтт полицей гуп щхьэхуэ.
Олимп Джэгухэм хыхьэну хущIэкъу дэтхэнэ зыми къызэхуэсахэм я фIэщ ищIын хуейт иужьрей мазипщIым зэхьэзэхуэм егугъуу зэрызыхуагъэхьэзырар. КъищынэмыщIауэ, Зевс и сыным и пащхьэм тхьэ щаIуэрт гъэпцIагъэ хэмылъу зэхьэзэхуэм хэтыну, зы щIэпхъаджагъи ямылэжьыну.
Пасэрей алыджхэр зыри ящымыгъыу, пцIанэу зэхьэзэхуэрт. Абы щхьэкIэ ахэр укIытэртэкъым. УкIытэгъуэр пцIанэу утыку къихьэнратэкъым, атIэ Iэпкълъэпкъ мыдахэ, мыпсыхьа ягъэлъэгъуэнырт. Псалъэм къыдэкIуэу къыхэдгъэщынщи, «гимнастикэ» псалъэр къызытехъукIар «гимнос» (пцIанэ) алыдж псалъэрщ.
Зэхьэзэхуэм и зы Iыхьэт шыгуузэдакIэ зэхьэрхуэрыныр. Ар хуабжьу шынагъуэшхуэ зыпыщIат. Шыхэр щтэрти щIэцIэфтырт, шыгуузэдахэр зэжьэхэуэурэ шууейхэр шы лъэгум щIэкIуадэрт. Языныкъуэхэм и деж зэхьэзэхуэр щIэзыдзахэм ящыщу и кIэм нэсыр зэкъуэтIакъуэт. Абы щыгъуэми, шууейр дапхуэдизу Iэзэми, текIуэныгъэр зыхуагъэфащэр аратэкъым, атIэ шырат.
Олимпиадэм щытекIуахэр хуабжьу ягъэлъапIэрт. Абы оливэм къыхэщIыкIа зи кур иха пыIэ хъурей (венок) щхьэратIагъэрт, жэзым къыхэщIыкIа лъакъуищ зыщIэт лъагапIэм трагъэувэрти, пальмэ жыгым и къудамэхэр IэщIалъхьэрт. Езым къилэжьа пщIэ лъагэм къищынэмыщIауэ, абы къызыхэкIа къэралыгъуэм и щIыхьыр иIэтырт. Хэкуми и лIыхъужьыр иIэтырт. Олимп чемпионым усэхэмрэ уэрэдхэмрэ хузэхалъхьэрт, мылъку хухахырт, и статуяр цIыху куэдым я зекIуапIэм щагъэувырт. Афины къалэм Олимпиадэм щытекIуар къэралым и мылъкукIэ ягъэпсэурт — ар пщIэ хэхат.
Стадионым кIуа бзылъхугъэр бгым щадзырт
ЦIыхубзхэр Олимпиадэхэм хагъэхьэртэкъым. Уеблэмэ еплъын къудейуэ ахэр Джэгухэм гъунэгъуу ирагъэкIуалIэртэкъым. Деметрэ Iэзэм и закъуэт а хабзэр зэмыхьэлIар. Абы щыгъуэми бзылъхугъэхэр Олимп чемпион хъуфынут, я шыгуузэдахэр зэхьэзэхуэм щытекIуэмэ. Къапщтэмэ, апхуэдэ пщIэ лъысащ Спартэм и пащтыхь Агесилай и шыпхъу Кинискэ.
Зэхьэзэхуэр щекIуэкI стадионым щыIэу бзылъхугъэ къыщахутамэ, хабзэм ипкъ иткIэ, ар бгым щадзын хуейт. Ар къыщызэпаудар зэ закъуэщ. Зи адэр, дэлъхур, щхьэгъусэр Олимп чемпион фызым и къуэри къарууфIэу, шэрыуэу, псынщIэу къижыхьу езым игъэсащ. Ар зэрытекIуэр илъагъуну апхуэдизкIэ щIэхъуэпсырти, стадионым къыщахутэмэ къыпэплъэр ищIэ пэтми, цIыхухъу щыгъын щитIагъэри, гъэсакIуэ хуэдэу кIуащ.
Тренерхэр щхьэхуэу зэхэтт, я гъэсэнхэм зыкъызэрагъэлъагъуэм кIэлъыплъу. ЦIыхухъу щыгъынкIэ хуэпауэ абыхэм яхэт цIыхубзыр тепыIэншэу и къуэм ирипIейтейрт. ИкIи… ар чемпион зэрыхъуар ягъэIу. ХэIущIыIу хъумэ къыпэщылъ шынагъэур щыгъупщэри, и къуэм хуэжэу абы губгъуэмкIэ зричащ. Здэжэм абы и щыгъыныр щыхури, псоми къалъэгъуащ стадионым цIыхубз къызэрихьар.
Судьяхэми, зэхьэзэхуэм кърихьэлIахэми ящIэнур ямыщIэжу Iэнкун хъуащ. Хабзэм ипкъ иткIэ, Олимп Джэгухэр щекIуэкI стадионым ихьа цIыхубзыр бгым щадзын хуейт. АрщхьэкIэ абы и адэр, дэлъхур, щхьэгъусэр, иджы и къуэр Олимп чемпионщ! Апхуэдэ цIыхубзым гущIэгъу хуэфащэу къалъытащ. Ауэ абы иужькIэ унафэ ящIащ — Олимпиадэм хэт спортсменхэм къищынэмыщIауэ, дяпэкIэ тренерхэри я анэ къызэрилъхуам хуэдэу пцIанэу щытын хуейщ, афIэкIа гъэпцIагъэ щымыIэн папщIэ.
ЦIыхубзхэм езыхэм я Джэгухэр яIэжт, Герэ тхьэм и щIыхькIэ. Ахэр цIыхухъухэм я зэхьэзэхуэм зы мазэкIэ нэхъ пасэу е нэхъ кIасэу ирагъэкIуэ-кIырт. Бзылъхугъэхэр нэхъыбэу къызэдэжэнкIэ зэпеуэрт.
394 гъэм император Феодосий Олимп Джэгухэм я егъэкIуэкIыныр къызэтригъэувыIащ. Ар зи пашэ чристэнхэм къалъытащ абыкIэ мажусий диныр ягъэлъапIэу. Абы ирихьэлIэу Олимпиадэ 293-рэ екIуэкIат.
Иджырей Олимп Джэгухэр къыщыдахыжар илъэс 1502-рэ дэкIа иужькIэщ. Франджы барон Пьер де Кубертен и жэрдэмкIэ 1896 гъэм Алыджым и къалащхьэ Афины ахэр щызэхаублэжащ.
ЖЫЛАСЭ Заурбэч.
Адыгэ лъагъуэхэр
Ди лъэпкъэгъухэр щыпсэуа Сочэ и Къуэбыдэ аузыр
XXII ЩIымахуэ Олимп Джэгухэр щекIуэкIыну Сочэ и Къуэбыдэ аузыр адыгэм и тхыдэ гуузым увыпIэ хэха щызыIыгъ щIыпIэщ. Ар дэтхэнэ ди зы лъэпкъэгъуми и гум къызэреIэм шэч хэлъкъым — мыбдежращ щиухар дунейм дытекIуэдыкIыжыпэнкIэ шынагъуэ къытхуэзыхьауэ щыта илъэсищэкIэ екIуэкIа Урыс-Кавказ зауэжьыр.
Фыщт Iуащхьэр.
Ижь-ижьыж лъандэрэ Кавказ КъухьэпIэм и ищхъэрэ лъэныкъуэм адыгэхэмрэ абхъазхэмрэ щыпсэуащ. Iэщ зэрахуэу, гъавэ ящIэу, бдзэжьей ещэу, щакIуэу я гъащIэр абыхэм яхьащ, я гъу- нэгъухэм пщIэ лей къыхуащIрэ я зэхэтыкIэр яфIэтелъыджэу. Ар жэнэт щIыналъэт — къурш щхьэ тхъуахэм укъызэрехыу сытри бэву къыщыкI тафэм утехьэрт, адэкIэ тенджыз ФIыцIэр къыщыукъубейрт. Апхуэдэ щIыпIэр, дауи, бий куэдым я плъапIэт. Хэти щIэхъуэпсырт ар зыIэригъэхьэну…
ЩIэныгъэлI цIэрыIуэ Торнау Федор зэритхыжымкIэ, 1835 гъэм Арткъуажэр мы щIыпIэм щыIащ. Урыс-Кавказ зауэм и кIэухым абы КъбаадэкIэ (Къуэбыдэ) еджэ хъуащ. 1864 гъэм накъыгъэм и 21-м абдежым щызэхыхьэжащ адыгэщIыр лъэныкъуэ зырызымкIэ къыщызызэу урысыдзэр. Къбаадэ къуажэм и деж зауэ гуащIэ щекIуэкIащ икIи щхьэ бжыгъэрэ IэщэкIэ куэдкIэ къебэкI зэрыпхъуакIуэхэм бгырысхэр пэлъэщакъым.
ИхъуреягъкIэ лъым зэщIищтат, зи псэр хэкIхэм я щэIу макъымрэ хьэдэхэр зыгъей цIыхубзхэмрэ сабийхэмрэ я макъым аузыр дэгызырт. «ТекIуэныгъэ иныр» къэзыхьа пащтыхьыдзэм и IутIыжыгъуэт: фадэр уэру ягъэкIуэщIырт, зым и лIыгъэр адрейм хуиIуэтэжырт. Дзэ псоми я Iэтащхьэ джыназышхуэ Михаил Николаевич Романовыр кърихьэлIэу парад ирагъэкIуэкIыжри, жор тращIыхьыжащ, иджы игъащIэкIэ Урысейм ар зэрищIыналъэр щIагъэбыдэжу.
КъыкIэлъыкIуэ махуэм Къбаадэ къыдэнэжа мащIэм хуагъэуващ щалъхуа щIыпIэр икIэщIыпIэкIэ ябгынэну. Ахэр Тыркум зэрагъэIэпхъуэну кхъухьхэр пасэу ягъэхьэзыракIэт. Шэрджэсыр, абы щыпсэуахэр имысыжу, зыIэрызыгъэхьэну щIэхъуэпсу илъэсищэкIэ гущIэгъуншэ зауэ езыгъэкIуэкIахэм я мурадхэм я Iэр трагъэхуат. Мис генерал Гейман 1864 гъэм игъэхьэзыра рапортым итар: «Гъатхэпэм и 7-м щыщIэдзауэ и 10 пщIондэ Дадэркъуей, Шэпсы, Мэкъупс къуажэхэр зэтедгъэсхьащ, гъатхэпэм и 11 — 12-хэм ТIуапсы, Ашэ аузым иса жылэхэм зыри къахэднакъым, гъатхэпэм и 13 — 15-хэм Псызауэпс аузым дызыщрихьэлIа къуажэ псори зэтеткъутащ, гъатхэпэм и 23 — 24-хэм Ло псыIуфэм зы бгырыс къуажи къиднакъым… Дыгъэмыс, Шахэ, Сочэ, Мзымтэ, Бзыб псыхэм я аузхэм иса къуажэ псори гъатхэпэм и 24-м щыщIэдзауэ накъыгъэм и 15 пщIондэ зэтедгъэщэхащ».
ЯукIахэмрэ ягъэIэпхъуахэмрэ я пIэкIэ, мыгувэу хэхэсхэр ирагъэтIысхьащ икIи Къбаадэ къуажэм и цIэр РомановсккIэ яхъуэжащ, а щIыпIэр зи унафэкIэ къазэуа Романов пащтыхьхэм я щIыхькIэ. АрщхьэкIэ а фIэщIыгъэцIэр абы кIэрыпщIакъым. Зэман дэкIри, Красная Полянэ фIащащ икIи нобэр къыздэсым ар зэрехьэ. Иджыпсту къалэ теплъэ зиIэ жылагъуэм щыпсэур цIыху минитхум нэсыркъым. Дауи, абыхэм адыгэ яхэтыжкъым.
Къуэбыдэ аузым дэсащ адыгэ къуажэ.
ГущIыхьэщ мы бжыгъэхэри. 1864 гъэм и пэкIэ Сочэ и Iэгъуэблагъэм адыгэ-абхъаз лъэпкъыгъуэхэм ящыщу цIыху мин 300-м щIигъу щыпсэуащ. Ахэр нэхъыбэу шапсыгът, убыхт, садзт. 1900 гъэм ири-хьэлIэу къэнэжар шэр- джэс 2025-рэт. Урысхэр 20265-рэ, алыджхэр 5583-рэ хъуат. Иджыри илъэс 92-рэ дэкIри адыгэхэр зэрыхэхъуар хуэдитIщ (4407-рэ). Урысхэм я бжыгъэр 254200-м, ермэлыхэр 52675-м нэсащ. Иджы ди лъэпкъэгъухэр мыбдежым щыпсэухэм я зы процент закъуэ хъууэ аращ. Зэгуэрым мы щIыналъэм ди лъэпкъэгъухэр зэрыщыпсэуар уигу къэзыгъэкIыжыр псыежэххэм, бгыхэм, щIыпIэ зэкъуэтIакъуэм я фIэщыгъэцIэ къызэтенахэрщ.
Темыр Дисанэ.
Мылъку
Ухуэныгъэ инхэм текIуэдар
2014 гъэм щыIэну ЩIымахуэ Олимп Джэгухэр Сочэ щригъэкIуэкIыну Урысейм пхигъэкIащ. Апхуэдэ щIыкIэкIэ ди къэралыр хущIокъу дунейпсо утыкум зыщигъэбыдэну, и пщIэр къыщиIэтыну. Япэрауэ, псоми наIуэ ящищIынущ илъэс зыбжанэ и пэкIэ мафIэм зэщIищтауэ щыта Кавказым иджы сыт хуэдэ дунейпсо Iуэхугъуэ инхэри къыщыпIэт зэрыщыхъунур. ЕтIуанэрауэ, ди курортхэмрэ зыгъэпсэхупIэхэмрэ хамэ къэрал туристхэр къыдрагъэхьэхынущ. А мурадхэр пхагъэкIын папщIэ Сочэ Олимпиадэм сом триллион 1,4-рэ трагъэкIуэдащ. Апхуэдиз мылъку зыхьа ЩIымахуэ Олимп Джэгу иджыри къэс жыжьэуи щыIакъым, щыIэнуи къыщIэкIынкъым.
ЩIымахуэ Олимп Джэгухэр Сочэ зэрыщрагъэкIуэкIынур хэIущIыIу зэрыхъуу Урысей Гринписым Дунейпсо Олимп Комитетым увыIэгъуэ имыIэу зыхуегъазэ икIи къыгуригъэIуэну хэтщ Дунейпсо щIыуэпс щIэину ЮНЕСКО-м къилъыта икIи и жьауэм щIигъэува Кавказ биосферэ заповедникым, Сочэ лъэпкъ паркым ухуэныгъэ лъэпкъ щебгъэкIуэкI зэрымыхъунур, абы игъащIэкIэ пхуэмыгъэзэкIуэж хэщIыныгъэшхуэ дыкъэзыухъуреихь дунейм къызэрыхуихьыр. Псом хуэмыдэу ахэр иригузавэрт Мзымтэ псым гидроэлектрос-танц зыбжанэ зэрытращIыхьынум, псыфIейщIэжхэр зэрыкIуэну бжьамийхэр зэрыпхрашынум, псынщIэу щызекIуэ гъущI гъуэгу зэраухуэнум, олимп жылагъуэ, бгы-лыжэ, биатлон къежэхыпIэхэр зэращIынум. АрщхьэкIэ Iуэхум зыри къикIакъым икIи къикIынутэкъым. Абы мылъкумрэ политикэмрэ быдэу щызэхэпща хъуат.
Сочэ щыIэну Олимпиадэм и объектхэр ухуэным ехьэлIа федеральнэ программэ щхьэхуэ къэралым щызэхалъхьащ. АрщхьэкIэ абыкIэ бюджетым къыхаха мылъкур жыжьэуи зэрыримыкъунур псынщIэ дыдэу наIуэ къэхъуащ. Япэрауэ, ухуэныгъэ псори щекIуэкIар нэхъапэм зыри зэрымыта икIи абыхэм зыкIи хуэмыхьэзыр щIыпIэщ. Олимп объект зыбжанэр Сочэ километр 50 — 60-кIэ пэжыжьэщ икIи кIуэгъуафIэкъым. ЕтIуанэрауэ, ди къэралым зэрыщыхабзэщи, фо зезыхьэр и Iэпэм йобзей. Къапщтэмэ, бюджет ахъшэм и гугъу умыщIыххи, «Роза хутор» бгы-лыжэ курортыр Къуэбыдэ аузым щызыщI мелардырыбжэ Потанин Владимир зи Iэтащхьэ «Интеррос» гупым хэIущIыIу ищIащ пасэу и мурадам елъытауэ хуэдипщIым нэскIэ нэхъыбэ мылъку а ухуэныгъэм зэрыхилъхьар: доллар мелуан 250-м щежьэри ар доллар меларди 2,3-м нэсащ. Адрейхэми я Iуэхур зыкIи нэхъыфIкъым.
Дапхуэдэу хъуми, ухуэныгъэхэр жыджэру екIуэкIащ икIи и чэзум кърахьэлIащ.
Хъаныкъуэ Алий.
Зэхьэзэхуэм и утыку нэхъыщхьэхэр
Мылылъэ уардэунэ ин. Олимпиадэ-2014-м и хоккей стадион нэхъ лъэрызехьэ дыдэщ. Зэхьэзэхуэм кIэлъыплъыну абы цIыху мин 12 йохуэ. И теплъэкIэ ткIуэпс щтам ещхьщ. ЗэрыхуагъэфащэмкIэ, доллар мелуан 300 (1 долларыр сом 31,5-м щIегъу) текIуэдащ. Олимп Джэгухэм яужькIэ спорт зэхьэзэхуэхэр щрагъэкIуэкIынущ, концертхэр щатынущ.
«Шайба» стадион. Олимпиадэр щекIуэкIым и деж ар етIуанэ хоккей стадиону щытынущ. ЦIыху мини 7 ихуэнущ. Доллар мелуан 35,5-рэ текIуэдащ. ИужькIэ спорт, концерт утыкуу къагъэсэбэпыну я мурадщ. Абы папщIэ ар зэпкърахыжынурэ Краснодар ягъэIэпхъуэнущ. Япэ щIыкIэ Владикавказ яшэну я гугъащ. Новгород Ищхъэрэ къыщыщIидзынкIи хъунущ.
«Адлер-арена». Адлер щаухуа лъэрыжэкIэ щызэдэжэну щхьэ зытелъ стадионщ. Доллар мелуан 32,8-рэ текIуэдащ. Мыгувэу Урысей Федерацэм классическэ многоборьемкIэ и чемпионатымкIэ ягъэунэхуащ.
ЩIымахуэ спортымкIэ «Айсберг» уардэунэ. Фигурнэу лъэрыжэкIэ къэжыхьынымрэ шорт-трекымрэ папщIэ яухуащ. ЦIыху мин 12 ихуэнущ. ТекIуэдар ипэжыпIэкIэ яубзыхуакъым. Олимпиадэм иужькIэ велотрек ящIыжынущ, зыщагъасэ щIыпIэр Ставрополь ягъэIэпхъуэнущ.
«Ледяной куб» кёрлинг центр. КъатиплIу зэтет унэщ, зэхьэзэхуэхэр щекIуэкIыну пэшышхуэ и кум хэту. Олимп Джэгухэм яужькIэ Дон Iус Ростов ягъэIэпхъуэну я мурадащ, арщхьэкIэ здэщыт щIыпIэм къранэжыну траухуэжащ. Спортым зыщыхуагъасэ, я нэгу зыщрагъэужь хэщIапIэ хъунущ. Зрагъэщт, спорт Iэмэпсымэхэр Мэзкуу яшэнурэ кёрлинг щыджэгу стадион щащIкIэ къагъэсэбэпынущ.
«Фыщт» («Фишт») олимп стадионыр ухуэныгъэ нэхъ абрагъуэ дыдэщ. Аращ къыщызэIуахынур икIи щызэхуащIыжынур ХХII ЩIымахуэ Олимп Джэгухэмрэ абы и ужькIэ кIэщIу екIуэкIыну Паралимп Джэгухэмрэ. Стадионым нэгъуэщI къалэн Олимпиадэм щиIэнукъым икIи спорт зэхьэзэхуэ гуэр щекIуэкIынукъым. И фIэщыгъэцIэр Фыщт Iуащхьэм и щIыхькIэ къыхахащ. Олимп Джэгухэр щекIуэкIкIэ цIыху мин 40 ихуэнущ. ИужькIэ аргуэру тIысыпIэ минитху къыхагъэхъуэжынущ. Апхуэдэу щIащIэнум и щхьэусыгъуэщ 2018 гъэм Урысей Федерацэм япэ дыдэу щыIэну футболымкIэ дунейпсо чемпионатым и кIэух зэхьэзэхуэм хыхьэ зэIущIэхэм ящыщ зыбжанэ щекIуэкIыну «Фыщт» стадионыр къызэрыхахар.
Къэхъун Бэч.
Абы дегъэпIейтей
ИужькIэ-щэ?
Куэдым яфIэхьэлэмэтщ Сочэ щекIуэкIыну Олимпиадэм ипэжыпIэкIэ текIуэдар зыхуэдизымрэ ар иуха иужькIэ абы хуаухуа стадионхэр, гъуэгухэр, IуэхущIапIэхэр, хьэщIэщхэр къызэрагъэсэбэпыну щIыкIэмрэ.
Гъуэгухэмрэ хьэщIэщхэмрэ сыт щыгъуи курорт щIыналъэм къызэрыхуэщхьэпэнум шэч хэлъкъым. УпщIэ псори нэхъ зыхуэгъэзар доллар мелардхэр трагъэкIуадэу яухуэ стадион абрагъуэхэрщ. Абыхэм языныкъуэхэр зэпкърахыжынурэ, нэгъуэщI щIыпIэхэм ягъэIэпхъуэнущ, ауэ абыи егъэлеяуэ мылъкушхуэ текIуэдэнущ. Къанэхэми сыт я мыхьэнэну?
ФIэщщIыгъуейщ Сочэ сыхьэтитI гъуэгукIэ пэжыжьэ щIыпIэм щыIэ стадионхэм концерт е спорт зэхьэзэхуэ еплъын къудей щхьэкIэ цIыху минипщIхэр кIуэну. ЦIыху мелуан зыбжанэ щыпсэу Мэзкуу и курыкупсэм итхэм апхуэдиз яхузэхуэшэсыркъым, мин 400 фIэкIа зыдэмыс Сочэ и гугъу умыщIи. Абы къокI ухуэныгъэхэм хухаха сом триллион 1,4-м и нэхъыбэр Олимпиадэр зэрекIуэкIыну мазэ иримыкъу пIалъэм щхьэкIэ ягъэкIуэдауэ. Зэхьэзэхуэм и шынагъуэншагъэр къызэгъэпэщын къудейм еврэ мелард 1,4-рэ ехь (зы еврэм сом 45-м щIигъу хуозэ).
ГурыIуэгъуэщ, дуней псом ирагъэлъагъунущ мылъкукIи, дыкъэзыухъуреихь щIыуэпсымкIи, абы щыпсэу цIыхухэмкIи дызэрыкъулейр, лъэпкъхэр зэнэзэпсэу дызэрызэдэпсэур, илъэсым къриубыдэу ику иту махуэ 300-м щIигъур щыхуабэ щIыпIэм щIымахуэ Олимпиадэ зэрыщедгъэкIуэкIыфынур, абы папщIэ нэхъапэм зы стадиони щы-мыIами. Ауэ иужькIэ-щэ? Къалэшхуэхэм пэжыжьэ, нэгъуэщI унэтIыныгъэ зиIэ курорт щIыналъэ дахэм къимынэну пIэрэ ахэр фэрыщIагъым и фэеплъу? Апхуэдэ щапхъэхэр ди къэралми дуней псоми щыкуэдщ. 1980 гъэм Мэзкуу щекIуэкIа Олимп Джэгухэм Крылатскэм щыхуащIа велотрекыр, Алыджым Олимпиадэм щыхуаухуа щIыпIэхэр, ЮАР-м футболымкIэ дунейпсо чемпионатым и кIэух зэхьэзэхуэм папщIэ щрагъэщIа куэд зэрыхуэ стадионхэр иджыпсту мыхьэнэ ямыIэжу щытщ, трагъэкIуэда мылъкум и зы Iыхьи кърамыгъэлэжьыжауэ. Дыхуейтэкъым Сочэ и Адлер, Къуэбыдэ щIыпIэхэри абыхэм яхыхьэну. Псом хуэмыдэу а ухуэныгъэхэм я зэранкIэ ахэр къэзыухъуреихь дунейр зэхауцIэпIауэ.
Мэзкуу Къанщобий.
Олимпиадэ хужьхэм я къежьапIэр
ЩIымахуэ Олимп Джэгухэр егъэкIуэкIын щыщIадзар 1924 гъэрщ. ЯпэщIыкIэ ар Гъэмахуэ Олимпиадэхэм къыпызыщэу щытащ. 1992 гъэ пщIондэ а тIури зы илъэсым къриубыдэу ирагъэкIуэкIащ. ИужькIэщ, иджыпсту хуэдэу, илъэситIкIэ щызэщхьэщагъэкIар.
Дунейпсо Олимп Комитетыр къыщызэрагъэпэща 1894 гъэм лъэрыжэкIэ къэжыхьынымкIэ спорт лIэужьыгъуэр программэм хагъэхьэну я мурадащ. АрщхьэкIэ къащехъулIар 1908 гъэрщ: лъэрыжэкIэ фигурнэу къэжыхьынымкIэ медаль комплектиплI ягъэуващ. Зэрыхуейуэ къэжыхьынымкIэ зэпеуэм щытекIуащ Панин-Коломенкин Николай.
Илъэс пщыкIутI дэкIри, лъэрыжэкIэ фигурнэу къэжыхьынымкIэ зэхьэзэхуэм дэщIыгъуу Гъэмахуэ Олимпиадэм хагъэхьащ шайбэкIэ щыджэгу хоккейр.
Франджым и Шамони щIыпIэм Дунейпсо Олимп комитетым (МОК) VIII Олимпиадэм и щIыхькIэ дунейпсо спорт тхьэмахуэ щрагъэкIуэкIащ. Ар апхуэдизу фIыуэ къайхъулIати, япэ ЩIымахуэ Олимп Джэгухэр абы фIащащ. А зэманым щыщIэдзауэ Олимпиадэ хужь тIощIрэ зырэ зэхэтащ.
Къэхъун ЛутIэ.
Адыгэхэмрэ ди лъахэгъухэмрэ я ехъулIэныгъэхэр
1948 гъэм бадзэуэгъуэм и 29 — шыщхьэуIум и 14-хэм Великобританием и къалащхьэ Лондон щекIуэкIа XIV Олимпиадэм зэи къэмыхъуауэ чемпион щыхъуащ адыгэ щIалэ. Ар Тыркум хыхьэ Къарэ-Эмир къуажэм къыщалъхуа Догу (ГъукIэ) Яшарщ. БэнэкIэ хуитымкIэ зыхэта зэхьэзэхуэм абы и хьэрхуэрэгъу псори щыхигъэщIащ икIи хуэфащэ дыдэу дыщэ медалыр къихьащ. Догу Яшар алыдж-урым бэнэкIэмкIи бэнэкIэ хуитымкIи Тыркуми (1938 — 1954 гъэхэм), Балкан джэгухэми (1940, 1942) текIуэныгъэхэр къыщихьащ. Европэми Дуней псоми мызэ-мытIэу я чемпион хъуащ икIи и ехъулIэныгъэхэм папщIэ «Бэнэным и тхьэ» къыфIащащ. Лондон щекIуэкIа Олимп Джэгухэм бэнэкIэ хуитымкIэ дыжьын медалыр къыщихьащ Джандемыр (Гугъэв) Адыл.
Финляндием и Хельсинки къалэм 1952 гъэм щызэхэта XV Олимпиадэм япэу утыку къыщихьащ СССР-р (спортсмен 300). Тыркум щалъхуа адыгэ бэнакIуэ Iэзэ Европэмрэ дунеймрэ я чемпион Ючел (Бидэныкъуэ) Теуфикъ жэз медалыр абы щызэIэригъэхьащ.
XVI Олимпиадэр 1956 гъэм Австралием и Мельбурн къалэм щекIуэкIащ. БэнэкIэ хуитымкIэ зэпеуэхэм аргуэру ди лъэпкъэгъу щIалэ щаIэтащ. Ар Тыркум щыIэ Хьэмэмозу адыгэ къуажэм къыщалъхуа, а къэралым пщIэнейрэ и чемпион хъуа Къаплъэн (КIэкIы) Хьэмидщ. КъыкIэлъыкIуэу Римрэ Токиорэ щыIа Олимп Джэгухэми абы дыжьын, жэз медалхэр къыщихьащ.
1968 гъэм Мексикэм и Мехикэ къалэм щекIуэкIа зэхьэзэхуэм Тыркум щыпсэу адыгэхэм я ещанэ текIуэныгъэр Олимп Джэгухэм щызэIэригъэхьащ Аталай (Нагъуэ) Мыхьмуд. ИлъэсиплI и пэкIэ Токио щыIа зэхьэзэхуэм абы къыщихьыфар еплIанэ увыпIэрати, къыкIэлъыкIуэм ар дыщэкIэ ихъуэжащ.
ФРГ-м и Мюнхен къалэм 1972 гъэм щекIуэкIа XX Олимпиадэр адэжь хэкум щыпсэу адыгэхэм яхуэфIащ — абы япэу чемпион щыхъуахэщ Адыгейм и Куэшхьэблэ къуажэм къыщалъхуа Чыржын Мухьэрбийрэ Къэбэрдей-Балъкъэрым и лIыкIуэ Шыхъуэ Борисрэ, зэрызэкIэлъыкIуэм хуэдэу атлетикэ хьэлъэмрэ лъакъуэрыгъажэкIэ зэдэжэнымкIэ дыщэ медалхэр къахьри.
Монреаль (Канадэ) щыIа зэхьэзэхуэхэм Адыгейм щыщ урыс щIалэ Невзоров Владимир дзюдоистхэм я деж текIуэныгъэр къыщихьащ. Килограмм 70-м нэс зи хьэлъагъхэм я зэпеуэм абы зыри къыщыпэлъэщакъым.
1980 гъэм япэу ди къэралым щекIуэкIа Олимпиадэр ди лъахэгъухэм яхуэфIащ. Къэбэрдей пщащэ Ахэмын Еленэ зыхэта СССР-м волейболымкIэ и цIыхубз командэ къыхэхар псоми ефIэкIри, чемпион хъуащ. Налшыкдэс Рогожин Сергей шы спортымкIэ дыщэ медалыр къихьащ. Адыгейм щыщ Емыжь Iэрамбий дзюдомкIэ жэз медалыр зыIэригъэхьащ.
КъыкIэлъыкIуэ Олимп медалым илъэс тIощIкIэ дыпэплъащ. 2000 гъэм Австралием и Сидней къалэм щекIуэкIа зэхьэзэхуэм алыдж-урым бэнэкIэмкIэ щызэпеуахэм Зэрэгъыж къуажэм щыщ Къардэн Мурат щытекIуащ. Адыгейм икIа Алифиренкэ Сергей нэхъ Iэзэу зыми кIэрахъуэр Сидней щигъэуакъым. Абы и фIыгъэкIэ дыщэ медалыр къылъысащ.
Олимп Джэгухэр къыщежьа Алыджым и къалащхьэ Афины 2004 гъэм щекIуэкIа зэхьэзэхуэм Къэбэрдей-Балъкъэрым щыщ Тау Хьэсэнбий дзюдомкIэ жэз медалыр, Аккаев Хьэжмурат атлетикэ хьэлъэмкIэ дыжьыныр къыщахьащ. Къэрэшей-Шэрджэсым икIа абазэ щIалэ Хърачэ Мурат боксымкIэ, Адыгейм и лIыкIуэ Алифиренкэ Сергей кIэрахъуэ гъэуэнымкIэ ещанэ хъуащ.
2008 гъэм Китайм и къалащхьэ Пекин щекIуэкIа Олимпиадэм Къардэным и лъагъуэм щрикIуащ джылахъстэней щIалэ Хъущт Аслъэнбэч. Килограмм 96-рэ зи хьэлъагъхэм я зэпеуэм абы дыщэ медалыр щызэIэригъэхьащ. Аккаев Хьэжмурат и етIуанэ Олимпиадэм жэз медалыр къыщихьащ.
ИлъэситI и пэкIэ Лондон щыIа Олимпиадэми бэкIэ дыщыгугъат. АрщхьэкIэ жэз медалхэм арэзы дыщытехъуащ. БэнакIуэхэу Махуэ Билалрэ Курамагомедов Зауррэ зыхэта хьэлъагъхэм ещанэ увыпIэхэр щаубыдащ.
ЕДЫДЖ Заур.
